CELEX: 62020TN0507
Language: lv
Date: 2020-08-06 00:00:00
Title: Lieta T-507/20: Prasība, kas celta 2020. gada 6. augustā – Colombani/EĀDD

5.10.2020   
            
            
               LV
            
            
               Eiropas Savienības Oficiālais Vēstnesis
            
            
               C 329/22
            
         
      Prasība, kas celta 2020. gada 6. augustā – Colombani/EĀDD
      (Lieta T-507/20)
      (2020/C 329/41)
      Tiesvedības valoda – franču
      
         Lietas dalībnieki
      
      
         Prasītājs: Jean-Marc Colombani (Brisele, Beļģija) (prasītāja: N. de Montigny, advokāte)
      
         Atbildētājs: Eiropas Ārējās darbības dienests
      
         Prasījumi
      
      Prasītāja prasījumi Vispārējai tiesai ir šādi:
      
                  —
               
               
                  atcelt X 2020. gada 23. marta vēstulē atspoguļoto EĀDD lēmumu, ar ko ir noraidīts prasītāja lūgums izpildīt lietā T-372/18 pasludināto spriedumu, un ciktāl nepieciešams, Y 2020. gada 30. jūlija vēstulē atspoguļoto EĀDD lēmumu, ar ko ir noraidīta prasītāja sūdzība R/195/20, kurā atkārtots lūgums izpildīt lietā T-372/18 pasludināto spriedumu;
               
            
                  —
               
               
                  atcelt, pirmkārt, lēmumu, ar ko EĀDD noraidīja viņa kandidatūru ES delegācijas Korejā vadītāja amatam, kas tika paziņots ar 2019. gada 19. oktobra vēstuli, ko parakstījusi EĀDD Cilvēkresursu direkcijas vadītāja, jo EĀDD attiecās šo lēmumu pamatot, un, otrkārt, lēmumu par piekļuvi dokumentiem, kas tika paziņots ar EĀDD Padomdevējas komitejas darbā iecelšanas jautājumos (CCN) sekretariāta 2020. gada 24. janvāra e-pastu;
               
            
                  —
               
               
                  atcelt, pirmkārt, EĀDD iecēlējinstitūcijas 2019. gada 27. novembra lēmumus neizvēlēties viņa kandidatūru ES delegācijas Uzbekistānā vadītāja amatam un ES delegācijas Ziemeļmaķedonijā vadītāja amatam, un, otrkārt, 2020. gada 21. februāra lēmumu noraidīt viņa pieteikumu ar piekļuvi dokumentiem;
               
            
                  —
               
               
                  piespriest atbildētājam samaksāt prasītājam atlīdzību par mantisko kaitējumu 3 500 EUR apmērā un morālo kaitējumu, kas simboliski novērtēts 1 EUR apmērā;
               
            
                  —
               
               
                  piespriest atbildētājam atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatošanai prasītājs izvirza sešus pamatus, no kuriem pirmie trīs attiecas uz sprieduma lietā T-372/18, Colombani/EĀDD neizpildi un pēdējie trīs – uz lēmumiem noraidīt prasītāja kandidatūras, kā arī lēmumiem noraidīt viņa pieteikumus par piekļuvi dokumentiem.
      
                  1.
               
               
                  Ar pirmo pamatu tiek apgalvots LESD 266. panta pārkāpums un dienesta pārkāpums.
               
            
                  2.
               
               
                  Ar otro pamatu tiek apgalvots vienlīdzīgas attieksmes un nediskriminācijas principu pārkāpums.
               
            
                  3.
               
               
                  Ar trešo pamatu tiek apgalvota neitralitātes, objektivitātes, neatkarības un taisnīguma neesamība.
               
            
                  4.
               
               
                  Ar ceturto pamatu tiek apgalvota pienākuma norādīt pamatojumu neizpilde.
               
            
                  5.
               
               
                  Ar piekto pamatu tiek apgalvota tiesību kļūda jēdziena “personas dati” interpretācijā un Regulu 2018/1725 un Nr. 1049/2001 interpretācijā, kā arī neesot veikta Eiropas Savienības Civildienesta noteikumu III pielikuma 6. panta interpretācija, kas būtu saderīga ar minēto regulu noteikumiem.
               
            
                  6.
               
               
                  Ar sesto pamatu tiek apgalvots Eiropas Savienības Pamattiesību hartas 52. panta pārkāpums, jo tiesību piekļūt informācijai ierobežojums ir pretrunā labas pārvaldības, tiesību uz lietas taisnīgu izskatīšanu, pušu procesuālo tiesību vienlīdzības, tiesību uz efektīvu tiesību aizsardzību principiem, kā arī traucē veikt jebkādu strīdīgo aktu pārbaudi tiesā.